F. Mikloško, poslanec: (2002-02-08):
J. Migaš, predseda NR SR: Tak nech sa páči, pán poslanec, Mesiarik, nech sa páči. M. Mesiarik, poslanec : Vážený pán predseda, vážené kolegyne, kolegovia, dovoľte, aby som stručne uviedol návrh na vydanie zákona, ktorým sa mení a dopĺňa zákon Národnej rady Slovenskej republiky č. 152/1994 Z. z., teda zákon o sociálnom fonde, a zmenu zákona č. 366/1999 Z. z. o daniach z príjmov v znení neskorších predpisov. Dovolil som si pripraviť stručnú novelu týchto dvoch právnych noriem, ktorá spočíva v prvom rade k návrhu na zmenu zákona o sociálnom fonde v tom, kde navrhujem zvýšiť rozpätie možného vyjednania fondu, sociálneho fondu, zo súčasných 0,6 až 1 % na 0,8 až 1,2 %, teda o dve desatiny percenta možno zvýšiť prídel do sociálneho fondu. V ďalšom bode navrhujem, aby sa príspevok z fondu mohol použiť aj na vykrytie nákladov pre organizáciu zastupujúcu zamestnancov v súvislosti s kolektívnym vyjednávaním s tým, že by sa to dialo podľa dohodnutých zásad a v dohodnutej výške v kolektívnej zmluve. V čl. 2 môjho návrhu navrhujem, aby tento príspevok, ktorý bude poskytnutý na úhradu nákladov na kolektívne vyjednávanie, bol v zákone 366/1999 oslobodený od dane. Chcel by som stručne zdôvodniť tento návrh predovšetkým tým, že súčasná legislatíva stanovuje odborom zastupovať pracovníkov vo vzťahoch vrátane kolektívneho vyjednávania všetkých zamestnancov bez ohľadu na to, či ide o členov alebo nečlenov odborov. V súčasnosti platný Zákonník práce, ale aj nový Zákonník práce, ktorý bude platiť od 1. apríla tohto roku, túto možnosť naďalej zachováva a odborová organizácia, výlučne, jedine ona, môže vyjednávať kolektívne zmluvy, môže vyjednávať ďalšie nároky zamestnancov nad rámec Zákonníka práce pre všetkých zamestnancov bez ohľadu na to, či sú alebo nie sú odborovo organizovaní. Toto spôsobuje v podnikoch, kde pôsobí... J. Migaš, predseda NR SR: Panie poslankyne, páni poslanci, tí, ktorí máte vážne rokovania mimo rokovacej miestnosti, prosím, aby mohol pán poslanec Mesiarik pokojne predniesť návrh svojho poslaneckého návrhu. Pán poslanec Mesiarik, nech sa páči. M. Mesiarik, poslanec.: Ďakujem. Toto spôsobuje v týchto organizáciách určité problémy, keď sa časť zamestnancov cíti byť diskriminovaná tým, že vlastne zo svojich prostriedkov, v tomto prípade z členských príspevkov, si musia uhrádzať náklady pre spoločnú vec. Chcel by som zdôrazniť, že zamestnávateľ, ktorý je ako druhý sociálny partner, ktorý vyjednáva s odbormi, si všetky náklady uhrádza zo svojich prostriedkov, dáva ich do nákladov, teda nie z prostriedkov majiteľov alebo z osobných prostriedkov, alebo z manažmentu. Návrh, ktorý predkladám, vlastne umožňuje, ešte raz zdôrazňujem, umožňuje, nenariaďuje, umožňuje vyjednať v kolektívnej zmluve možnosť zvýšiť rozpätie v sociálnom fonde a možnosť použiť tieto prostriedky aj na úhradu nákladov spojených s kolektívnou zmluvou. Chcel by som na záver zdôrazniť, že tento návrh zmeny zákona je v súlade s Ústavou Slovenskej republiky a v oblasti daňovej je aj v súlade s tým, že je tu koncepcia určitých daňových odľahčení alebo úľav v určitých oblastiach. Chcel by som vás poprosiť, vážené poslankyne, poslanci, o podporu tohoto zákona a zároveň oznámiť, že pripomienky, ktoré boli vznesené na legislatívnej rade vlády, technicko-právneho charakteru, som pripravený rešpektovať, a takisto pripomienky odboru aproximácie práva, ktoré boli vznesené, som už zapracoval. Ďakujem a prosím o podporu. J. Migaš, predseda NR SR: Ďakujem, pán poslanec, nech sa páči. Zaujmite miesto určené pre navrhovateľov. Teraz dám slovo pánu poslancovi Rusnákovi, ktorého určil navrhnutý gestorský výbor, aby ako spravodajca predniesol stanovisko výboru. Nech sa páči. Pán poslanec Rusnák.